Krüsanteem

**Krüsanteem** (*Chrysanthemum*) on korvõieliste sugukonda kuuluv taimeperekond. Krüsanteemid on suured ja erksavärvilised taimed. Looduslikke liike on 40 ning aretatud on tuhandeid sorte.

## Üldiseloomustus
Potitaimede kõrgus on enamasti 30–60 cm. Mõnel juhul võib taim kasvada kuni 1,5 m kõrguseks. Lehed on jaotunud vaheldumisi: hambulised või aeg-ajalt siledate servadega voldikud. Liitõisik koosneb mitmest õisikust või mõnikord üksikust õisikupeast.

## Ajalugu
Esimesed krüsanteemid kasvatati Hiinas. Umbes 8. sajandil pKr jõudis krüsanteem Jaapanisse, kus see sai väga populaarseks, nagu Hiinaski. Jaapanlased olid sellest lillest nii vaimustatud, et keiser võttis kasutusele krüsanteemiõie kujutise oma embleemil ja ametlikul pitsatil. *Kiku* on krüsanteemi jaapanikeelne nimetus ning igal aastal toimub seal riiklik krüsanteemipäev, mida kutsutakse ka õnnefestivaliks.

Alles 17. sajandil viidi taim läänemaailma, kus kaasaegse taksonoomia isa Carl von Linné lõi lääne nimetuse "krüsanteem". See on tuletatud kreekakeelsetest sõnadest *chrysos* 'kuld' ja *anthemon* 'lill'.

## Krüsanteemi tähendus
Krüsanteem õitseb sügisel ning sümboliseerib selle järgi rõõmu ja ilu, hoolimata lähenevast talvest. Ehkki krüsanteemid on kaunid, on neile periooditi ja kultuuriti omistatud nii positiivseid kui ka negatiivseid tähendusi.

* Viktoriaanlased kasutasid krüsanteeme sõpruse ja heatahtlikkuse väljendamiseks.
* Budistid kasutavad krüsanteemi, et väljendada võimsat ''yang''-energiat.
* Hiinas viiakse krüsanteeme traditsiooniliselt eakatele, kuna need sümboliseerivad pikka elu ja õnne.
*Austraalias on krüsanteem ametlik emadepäeva lill, sest selle hüüdnimi on *mums*.
*Läänemaailmas võttis krüsanteemi sümboolika ettearvamatu pöörde ja seda seostati pigem surma kui eluga, kuna sageli asetati neid hauaplatsidele.

## Krüsanteemi sümbolism ja värvid
Krüsanteemid sümboliseerivad pikaealisust, truudust, rõõmu ja optimismi. Erinevad värvid kannavad sageli teisi tähtsaid tähendusi. 

* Punane krüsanteem sümboliseerib armastust ja sügavat pühendumust.
* Kollane krüsanteem sümboliseerib unarusse jäetud armastust või kurbust.
* Valge krüsanteem sümboliseerib lojaalsust ja ausust.
* Violetne krüsanteem sümboliseerib soovi terveks saada.

## Kasutusala
Krüsanteemi on tänu selle raviomadustele kasutatud kaua aega. Krüsanteemiõitest tee joomine ja krüsanteemi sisaldavate vitamiinide või toidulisandite tarbimine võib olla kasulik tervisele. Krüsanteemiga on võimalik leevendada järgmisi haigusi või sümptomeid:
* diabeet
* valu rinnus
* kõrge vererõhk
* palavik
* peavalu
* pearinglus
* eesnäärmevähk

Lisaks meditsiinilisele kasutusele on krüsanteem tähtis Hiina toitu valmistades. Lehti kasutatakse rohelisena paljudes hautatud roogades, suppides ja salatites ning õrnad kroonlehed keedetakse teeks.

## Hooldus

### Temperatuur ja niiskus
Talvel peaks temperatuur jääma 13–14 °C juurde. Õues või kasvuhoones kasvatades talub krüsanteem ka mõnekraadist külma. Soojas ruumis õitseb taim lühemat aega.

### Valgus
Kasvukoht peaks olema päikseline ja isegi talvel soovib taim valgusküllast kohta. Suvel tuleks vältida otsest päikesevalgust.

### Kastmine
Tavaliselt kasvatatakse potis mitut taime koos ning seetõttu on nende veevajadus suurem. Talvel tuleks hoida muld kuivana ja kasta harva. Soovitav on krüsanteemi kasta altpoolt, asetada pott veealusele ja lasta üleliigsel veel nõrguda. Lehed ja õied ei talu vett, kuid aeg-ajalt võib neid veega piserdada.

### Väetamine
Väetada tuleks mõõdukalt, kasutades õitsvatele taimedele mõeldud väetist. Pärast õitsemist tuleks väetada vähem ja talvel üldse mitte. Kui taime ei plaanita kasvatada mitmeaastasena, ei pea üldse väetama.

### Õitsemine
Krüsanteem on lühipäevataim, mis õitseb looduses vaid teatud päevapikkuse korral. Eestis puhkeb reeglina õide sügisel (august–detsember), kui päev jääb alla 12 tunni pikkuseks. Tänu aretustööle võib poest leida aasta läbi õitsvaid isendeid. Õite moodustamiseks on taimele vaja lühikest päeva ja jahedat ruumi. Mida jahedam on ruum, seda kauem kestab õitsemine. Kuivanud õied tuleks eemaldada.

### Ümberistutamine
Kui krüsanteemi kasvatatakse kauem, võib selle kevadel või suvel aeda istutada. Potitaimena müüdavad taimed meie kliimas õuetingimustes ei talvitu. Sügisel peaks selle taas potti istutama ja tuppa tooma. Talveks võib krüsanteemi viia keldrisse või mujale jahedamasse kohta. Muld peaks olema huumusrikas.

## Liike
**Chrysanthemum carinatum* – andurjas jaanikakar
**Chrysanthemum coronarium* – kroonjas jaanikakar
**Chrysanthemum indicum* – india krüsanteem
**Chrysanthemum morifolium* – violetne krüsanteem
**Chrysanthemum segetum* – kollane jaanikakar
**Chrysanthemum zawadskii subsp. coreanum* – korea krüsanteem
**Chrysanthemum × morifolium* – aedkrüsanteem

## Krüsanteemisorte
* 'Delano'
* 'Hillside Pink Sheffield'
* 'Jasper'
* 'Marilyn'
* 'Peach Centerpiece'
* 'Sunny Robin'
* 'Zesty Jean'

## Viited

__SISUKORDEES__